pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-ธ.ก.ส.ร่วมงาน Money Expo หาดใหญ่ ครั้งที่ 8
วันศุกร์ที่ 9 มีนาคม 2561
ธ.ก.ส.ร่วมงาน Money Expo หาดใหญ่ ครั้งที่ 8
ธ.ก.ส. นําผลิตภัณฑ์เงินฝากและสินเชื่อ เข้าร่วมงาน Money Expo หาดใหญ่ ครั้งที่ 8 พร้อมเปิดรับฝาก สลากออมทรัพย์ชุดใหม่ “เกษตรมั่งคั่ง 2”
ธ.ก.ส. นําผลิตภัณฑ์เงินฝากและสินเชื่อ เข้าร่วมงาน Money Expo หาดใหญ่ ครั้งที่ 8 พร้อมเปิดรับฝาก สลากออมทรัพย์ชุดใหม่ “เกษตรมั่งคั่ง 2” สําหรับผู้ฝากสลากออมทรัพย์ ธ.ก.ส. ภายในงาน รับสิทธิพิเศษลุ้นชิงรางวัลทองคําแท่งกว่า 18 รางวัล พร้อมรับของที่ระลึกมากมาย ณ หาดใหญ่ ฮอลล์ ชั้น 5 ศูนย์การค้า เซ็นทรัล เฟสติวัล หาดใหญ่ จังหวัดสงขลา ระหว่างวันที่ 9-11 มีนาคม 2561
นายนิพัฒน์ เกื้อสกุล ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. ได้นําผลิตภัณฑ์เงินฝากหลากหลายรูปแบบเข้าร่วมงาน Money Expo หาดใหญ่ ครั้งที่ 8 โดยผลิตภัณฑ์ที่ไม่ควรพลาด คือ สลากออมทรัพย์ชุดใหม่ “เกษตรมั่งคั่ง 2” หน่วยละ 100 บาท อายุการรับฝาก 3 ปี มีสิทธิ์ตรวจรางวัล 36 ครั้ง ฝากถึงวันครบกําหนดจะได้รับดอกเบี้ยหน่วยละ 0.75 บาท กรณีฝากตั้งแต่ 100,000 บาทขึ้นไป
รับผลตอบแทนร้อยละ 1.330 ต่อปี ฝากตั้งแต่ 1,000,000 บาทขึ้นไป ได้รับผลตอบแทนร้อยละ 1.438 ต่อปี รางวัลที่ 1 เสี่ยงหมวด มูลค่า 10 ล้านบาทต่องวด และพิเศษสุดสําหรับผู้ที่ฝากสลากออมทรัพย์ ธ.ก.ส. ตั้งแต่บัดนี้ จนถึงวันที่ 30 เมษายน 2561 และผูกบัญชีเงินฝากออมทรัพย์ทวีโชค หรือ ออมทรัพย์ใช้สมุด เป็นคู่โอน พร้อมเปิดใช้บริการ ธ.ก.ส. A-Mobile จะได้รับสิทธิชิงรางวัลทองคําแท่งน้ําหนัก 5 บาท จํานวน 18 รางวัล ทั้งนี้ลูกค้าที่ดาวน์โหลดบริการ ธ.ก.ส. A-Mobile ภายในงาน รับของที่ระลึกทันที
ในส่วนของสินเชื่อ มีบริการปรึกษาสินเชื่อเพื่อส่งเสริมผู้ประกอบการเกษตรที่ดีให้มีความเข้มแข็ง และเป็นตลาดรองรับผลผลิตทางการเกษตร SME เกษตร โดยคิดอัตราเงินกู้ ปีที่ 1-3 ร้อยละ 4 ต่อปี และปีที่ 4-10 ในอัตราMRR-2/MLR/MOR ตามประเภทผลิตภัณฑ์สินเชื่อ (ปัจจุบัน MRR เท่ากับร้อยละ 7 ต่อปี MLR เท่ากับร้อยละ 5 ต่อปี และ MORเท่ากับร้อยละ 7.125 ต่อปี) ระยะเวลาการจ่ายเงินกู้ ตั้งแต่ วันที่ 1 เมษายน 2561 ถึงวันที่ 31 มีนาคม 2564
สําหรับผลิตภัณฑ์อื่น ๆ ที่น่าสนใจ ได้แก่ เงินฝากสงเคราะห์ชีวิต เพิ่มรัก 2 12/10 สามารถใช้ลดหย่อนภาษีได้ ส่งฝาก 10 ปี คุ้มครองนานถึง 12 ปี มีเงินชดเชยรายได้กรณีนอนโรงพยาบาลสูงสุดถึงวันละ 1,000 บาท เริ่มออมเพียงวันละ 10 บาท เงินฝากดอกเบี้ยทันใจ 20 เปิดบัญชีและฝากเงินขั้นต่ํา 100,000 บาท สูงสุดไม่เกิน 20 ล้านบาทต่อราย ระยะเวลาฝากเงิน 10 เดือน อัตราดอกเบี้ยร้อยละ 1.40 ต่อปี จ่ายดอกเบี้ยล่วงหน้าทันที ณ วันที่ฝาก เงินฝากกระแสรายวันพลัส เงินฝากกระแสรายวันที่มีดอกเบี้ย เงินฝากประจําปลอดภาษี 24 เดือน อัตราดอกเบี้ยร้อยละ 2.50 ต่อปี เงินฝากออมทรัพย์พิเศษ เปิดบัญชีขั้นต่ํา 10,000 บาท ฝากครั้งต่อไป 1,000 บาท อัตราดอกเบี้ยร้อยละ 1.10 ต่อปี เงินฝากออมทรัพย์ทวีโชค เงินฝากที่มีสิทธิ์ลุ้นรางวัล กองทุนการออมแห่งชาติ (กอช.) บริการทําบัตร ATM รับชําระค่าบริการต่างๆ และบริการรับลงทะเบียนพร้อมเพย์
นอกจากนี้ ภายในงานมีการนําเสนอ “ของดีวิถีชุมชน” แหล่งท่องเที่ยววิถีชุมชนประจําจัดหวัดสงขลาที่ไม่ควรพลาด พร้อมจําหน่ายสินค้าชุมชนผ่านระบบ Promptpay ที่ “สะดวกซื้อ จ่ายง่ายใช้ ธ.ก.ส.พร้อมเพย์”
รัฐบาลไทย-ข่าวทำเนียบรัฐบาล-“สคร. นำส่งรายได้รัฐวิสาหกิจปี 2560 เกินเป้า 24% ทำให้การจัดเก็บรายได้รัฐวิสาหกิจสูงสุดในรอบ 15 ปี ที่ 1.62 แสนล้านบาท”
วันจันทร์ที่ 16 ตุลาคม 2560
“สคร. นําส่งรายได้รัฐวิสาหกิจปี 2560 เกินเป้า 24% ทําให้การจัดเก็บรายได้รัฐวิสาหกิจสูงสุดในรอบ 15 ปี ที่ 1.62 แสนล้านบาท”
ในเดือนกันยายน 2560 สคร. นําส่งเงินรายได้แผ่นดินจํานวน 16,814 ล้านบาท สูงกว่าเป้าหมายการจัดเก็บรายได้แผ่นดินจํานวน 8,965 ล้านบาท
นายเอกนิติ นิติทัณฑ์ประภาศ ผู้อํานวยการสํานักงานคณะกรรมการนโยบายรัฐวิสาหกิจ (สคร.) เปิดเผยว่า ในเดือนกันยายน 2560 สคร. นําส่งเงินรายได้แผ่นดินจํานวน 16,814 ล้านบาท สูงกว่าเป้าหมายการจัดเก็บรายได้แผ่นดินจํานวน 8,965 ล้านบาท ส่งผลให้การนําส่งเงินรายได้แผ่นดินประจําปีงบประมาณ 2560 (เดือนตุลาคม 2559 – กันยายน 2560) จํานวน 162,265 ล้านบาท ซึ่งสูงกว่าเป้าหมายตามเอกสารงบประมาณประจําปี 2560 จํานวน 31,265 ล้านบาท หรือคิดเป็นร้อยละ 24 ซึ่งเป็นการนําส่งรายได้แผ่นดินสูงสุดในรอบ 15 ปี และมีส่วนรักษาเสถียรภาพการคลังของประเทศ
นายชาญวิทย์ นาคบุรี รองผู้อํานวยการ สคร. ในฐานะโฆษก สคร. กล่าวเพิ่มเติมว่า สาเหตุหลักที่รัฐวิสาหกิจนําส่งรายได้แผ่นดินสูงกว่าเป้าหมาย เนื่องจากประสิทธิภาพการดําเนินงานของรัฐวิสาหกิจที่เพิ่มขึ้นซึ่งมีส่วนทําให้ผลประกอบการของรัฐวิสาหกิจดีขึ้น โดยรัฐวิสาหกิจที่มียอดเงินนําส่งรายได้แผ่นดินสะสมประจําปีงบประมาณ 2560 สูงสุด 5 อันดับแรก ได้แก่ สํานักงานสลากกินแบ่งรัฐบาล 30,948 ล้านบาท บริษัท ปตท. จํากัด (มหาชน) 26,278 ล้านบาท การไฟฟ้าฝ่ายผลิตแห่งประเทศไทย 21,660 ล้านบาท ธนาคารออมสิน 13,118 ล้านบาท และการไฟฟ้าส่วนภูมิภาค 11,384 ล้านบาท
นายเอกนิติ นิติทัณฑ์ประภาศ ผู้อํานวยการ สคร. กล่าวสรุปว่า สําหรับปีงบประมาณ 2561 สคร. เชื่อมั่นว่าจะสามารถนําส่งรายได้แผ่นดิน จํานวน 137,000 ล้านบาท ตามที่ระบุในเอกสารงบประมาณประจําปี 2561 โดย สคร. ได้ให้ความสําคัญกับการเพิ่มประสิทธิภาพการจัดเก็บรายได้แผ่นดินและการสนับสนุนการดําเนินการของรัฐวิสาหกิจให้มีประสิทธิภาพและประสิทธิผลมากขึ้น เพื่อให้การจัดเก็บรายได้แผ่นดินเป็นเครื่องมือในการรักษาเสถียรภาพการคลังให้แก่ประเทศอย่างยั่งยืนต่อไป
รัฐบาลไทย-ข่าวทำเนียบรัฐบาล-เอกอัครราชทูตสาธารณรัฐเฮลเลนิกประจำประเทศไทยเข้าเยี่ยมคารวะนายกรัฐมนตรี
วันศุกร์ที่ 8 มิถุนายน 2561
เอกอัครราชทูตสาธารณรัฐเฮลเลนิกประจําประเทศไทยเข้าเยี่ยมคารวะนายกรัฐมนตรี
เอกอัครราชทูตสาธารณรัฐเฮลเลนิกประจําประเทศไทยเข้าเยี่ยมคารวะนายกรัฐมนตรี
วันนี้ (8 มิถุนายน 2561) เวลา 11.30 น. นายเพริคลีส บูตอส (H.E. Mr. Pericles Boutos) เอกอัครราชทูตสาธารณรัฐเฮลเลนิกประจําประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรี ในโอกาสพ้นจากหน้าที่ ณ ห้องสีงาช้าง ตึกไทยคู่ฟ้า ทําเนียบรัฐบาล สรุปสาระสําคัญดังนี้
นายกรัฐมนตรีกล่าวชื่นชมเอกอัครราชทูตสาธารณรัฐเฮลเลนิก ที่ให้ความร่วมมือกับรัฐบาลในการส่งเสริมความสัมพันธ์และความร่วมมือระหว่างกันตลอดช่วงเวลาที่ดํารงตําแหน่ง ทั้งสองประเทศต่างเป็นมิตรประเทศที่ดีต่อกัน โดยปีนี้เป็นปีครบรอบ 60 ปี ความสัมพันธ์ทางการทูตไทย-กรีซ ซึ่งเป็นโอกาสที่ทั้งสองฝ่ายได้กระชับความสัมพันธ์ให้ใกล้ชิดขึ้น และยังเป็นโอกาสในการจัดกิจกรรมส่งเสริมความร่วมมือให้เป็นรูปธรรมด้วย
นายกรัฐมนตรีและเอกอัครราชทูตสาธารณรัฐเฮลเลนิก ต่างเห็นพ้องให้ส่งเสริมความสัมพันธ์ระดับประชาชนของไทยและกรีซ พร้อมสนับสนุนให้ประชาชนของทั้งสองฝ่ายเดินทางไปมาหาสู่กันมากขึ้น นอกจากนี้ ไทยและกรีซยังเป็นจุดหมายปลายทางการท่องเที่ยวที่สําคัญของโลก โดยในปี 2560 มีนักท่องเที่ยวทั่วโลกเดินทางไปท่องเที่ยวกรีซจํานวน 30 ล้านคน กรีซยังมีการบริหารจัดการการท่องเที่ยวอย่างมีประสิทธิภาพ และเป็นหนึ่งในศูนย์กลางการท่องเที่ยวของยุโรป ในขณะที่ ไทยเป็นศูนย์กลางการท่องเที่ยวในภูมิภาคเอเชีย ทั้งสองฝ่ายจึงหวังว่า ไทยและกรีซจะพัฒนาความร่วมมือในภาคการท่องเที่ยว โดยสามารถเรียนรู้จากประสบการณ์ซึ่งกันและกัน
สําหรับความสัมพันธ์ทางด้านเศรษฐกิจ ทั้งสองฝ่ายต่างมองว่าไทยและกรีซยังมีศักยภาพในการเพิ่มมูลค่าการค้าระหว่างกันได้อีกมาก นายกรัฐมนตรีได้กล่าวชื่นชมกรีซที่มีศักยภาพในด้านการบริหารจัดการท่าเรือ โดยเฉพาะท่าเรือ Piraeus ซึ่งเป็นท่าเรือโดยสารและขนส่งสินค้าที่ใหญ่ที่สุดในทะเลเมดิเตอร์เรเนียน ทั้งสองฝ่ายจึงอาจพิจารณาพัฒนาความร่วมมือในการพัฒนาท่าเรือได้ นายกรัฐมนตรียังเชิญชวนให้นักลงทุนกรีซเข้ามาลงทุนไทยมากยิ่งขึ้น โดยเฉพาะใน EEC ซึ่งไทยสามารถเป็นศูนย์กลางด้านการค้าการลงทุนและความเชื่อมโยงในภูมิภาคไปสู่ประชาคมอาเซียนให้แก่กรีซได้ โอกาสนี้ เอกอัครราชทูตสาธารณรัฐเฮลเลนิก กล่าวถึงความสําเร็จในการจัดตั้งสภาหอการค้า กรีซ-ไทย โดยได้มีการดําเนินกิจกกรมด้านต่างๆ อาทิ การจัดสัมมนาพูดคุยศักยภาพการค้าและธุรกิจไทย-กรีซ เชื่อมั่นว่า ทั้งสองฝ่ายจะใช้ประโยชน์จากโอกาสนี้ ในการแสวงหาลู่ทางการขยายตลาด เพื่อส่งเสริมการเพิ่มปริมาณการค้าระหว่างกัน
ในตอนท้าย นายกรัฐมนตรียังได้ฝากคํากล่าวขอบคุณไปยังนายกรัฐมนตรีกรีซสําหรับคําเชิญในการเยือนกรีซ โดยนายกรัฐมนตรียินดีรับคําเชิญเยือนกรีซในช่วงเวลาที่เหมาะสมสําหรับทั้งสองฝ่าย
รัฐบาลไทย-ข่าวทำเนียบรัฐบาล-"บิ๊กอู๋" รุก! ผนึก 9 หน่วยงาน ส่งเสริมสุขภาพ ป้องกันโรคผู้ประกันตนในสถานประกอบการ
วันพุธที่ 6 กุมภาพันธ์ 2562
"บิ๊กอู๋" รุก! ผนึก 9 หน่วยงาน ส่งเสริมสุขภาพ ป้องกันโรคผู้ประกันตนในสถานประกอบการ
รมว.แรงงาน เป็นประธาน MOU การส่งเสริมสุขภาพและป้องกันโรคแก่ผู้ประกันตน ในสถานประกอบการร่วมกับ 9 หน่วยงาน เพื่อส่งเสริมสุขภาพป้องกันโรคผู้ประกันตนในสถานประกอบการ
วันที่ 6 กุมภาพันธ์ 2562 เวลา 10.30 น. พลตํารวจเอก อดุลย์ แสงสิงแก้ว รัฐมนตรีว่าการกระทรวงแรงงาน เป็นประธานในพิธีลงนามบันทึกข้อตกลงความร่วมมือการส่งเสริมสุขภาพและป้องกันโรคแก่ผู้ประกันตน ในสถานประกอบการร่วมกับ 9 หน่วยงาน ณ ห้องประชุม จอมพล ป.พิบูลสงคราม โดย รมว.แรงงาน กล่าวว่า ตามที่กระทรวงแรงงาน ได้มีนโยบายมอบของขวัญปีใหม่ ประจําปี 2562 ภายใต้แนวคิด “คนไทยสุขสันต์ของขวัญปีใหม่ 2562” ซึ่งได้ให้ความสําคัญเรื่องปัญหาสุขภาพของลูกจ้างผู้ประกันตน โดยกําหนดแผนงานเชิงรุกให้หน่วยงานในสังกัดกระทรวงแรงงานร่วมกันบูรณาการส่งเสริมสุขภาพผู้ใช้แรงงานให้มีคุณภาพชีวิตที่ดีที่สุด โดยมอบหมายให้สํานักงานประกันสังคม ในฐานะหน่วยงานที่มีหน้าที่ในการคุ้มครองและสร้างหลักประกันที่มั่นคงในการดําเนินชีวิตให้กับผู้ใช้แรงงาน ดําเนินการปฏิบัติการเชิงรุกบูรณาร่วมกัน 9 หน่วยงาน ได้แก่ สํานักงานประกันสังคม กรมสวัสดิการและคุ้มครองแรงงาน หน่วยงานในสังกัดกระทรวงสาธารณสุข คือ กรมการแพทย์ กรมอนามัย กรมควบคุมโรค กรมสุขภาพจิต พร้อมสมาคมโรงพยาบาลเอกชน สภาหอการค้าแห่งประเทศไทย และสภาอุตสาหกรรมแห่งประเทศไทย ในการให้บริการแก่ผู้ประกันตนถึงที่สถานประกอบการ โดยจัดให้มีบริการตรวจสุขภาพทั่วไป เช่น ตรวจสุขภาพช่องปาก ตรวจทางห้องปฏิบัติการ เอกซเรย์ทรวงอก ตรวจหามะเร็งปากมดลูก ฯลฯ พร้อมจัดทีมแพทย์เฉพาะทางในสังกัดกระทรวงสาธารณสุขตรวจสุขภาพให้การแนะนําแก่ผู้ประกันตน ทั้งนี้ได้มีการจัดนิทรรศการส่งเสริมความรู้ ความเข้าใจเกี่ยวกับ งานด้านสุขภาพ อนามัยและสุขภาวะต่าง ๆ และประชาสัมพันธ์ความรู้ ความเข้าใจถึงสิทธิประโยชน์ต่าง ๆ
ทั้งนี้จะเริ่มดําเนินการนําร่องกิจกรรมการส่งเสริมสุขภาพเชิงรุกในสถานประกอบการ ครั้งแรก ในวันที่ 7 กุมภาพันธ์ 2562 นี้ ณ นิคมอุตสาหกรรม อมตะซิตี้ จังหวัดชลบุรี อย่างไรก็ตาม กระทรวงแรงงานยังคงมุ่งมั่นดูแลสุขภาพของลูกจ้าง ผู้ประกันตน และพร้อมสนับสนุนการจัดกิจกรรมการส่งเสริมสุขภาพเชิงรุกในสถานประกอบการ เพื่อกระตุ้นให้นายจ้าง และผู้ประกันตน ได้รับการตรวจสุขภาพ และสนใจสภาวะสุขภาพมากขึ้น อันเป็นประโยชน์ต่อสุขภาพแรงงานไทยให้มีคุณภาพชีวิตที่ดี เป็นกําลังผลิตที่สําคัญ ส่งผลให้เศรษฐกิจของประเทศ มีการขับเคลื่อนและพัฒนาอย่างยั่งยืนต่อไป
-------------------------------------------------------
กองเผยแพร่และประชาสัมพันธ์/
สมภพ ศีลบุตร - ภาพ/
6 กุมภาพันธ์ 2562
รัฐบาลไทย-ข่าวทำเนียบรัฐบาล-สธ.แจงเหตุเข้าใจผิดผู้ป่วยยืนยันติดเชื้อรายใหม่ไม่ใช่บุคลากรสถาบันบำราศฯ [กระทรวงสาธารณสุข]
วันเสาร์ที่ 14 มีนาคม 2563
สธ.แจงเหตุเข้าใจผิดผู้ป่วยยืนยันติดเชื้อรายใหม่ไม่ใช่บุคลากรสถาบันบําราศฯ [กระทรวงสาธารณสุข]
สธ.แจงเหตุเข้าใจผิดผู้ป่วยยืนยันติดเชื้อรายใหม่ไม่ใช่บุคลากรสถาบันบําราศฯ [กระทรวงสาธารณสุข]
กระทรวงสาธารณสุข ชี้แจงเพิ่มเติม กรณีบุคลากรที่ติดเชื้อไวรัสโคโรนา 2019 รายใหม่ล่าสุดเป็นบุคลากรจากโรงพยาบาลเอกชนแห่งหนึ่ง ยืนยันไม่ใช่บุคลากรของสถาบันบําราศนราดูร
กระทรวงสาธารณสุข ชี้แจงเพิ่มเติม กรณีบุคลากรที่ติดเชื้อไวรัสโคโรนา 2019 รายใหม่ล่าสุดเป็นบุคลากรจากโรงพยาบาลเอกชนแห่งหนึ่ง ยืนยันไม่ใช่บุคลากรของสถาบันบําราศนราดูร
วันนี้ (15 กุมภาพันธ์ 2563 ) ที่กระทรวงสาธารณสุข นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค ให้ข้อมูลเพิ่มเติมเกี่ยวกับผู้ป่วยติดเชื้อยืนยันรายใหม่ล่าสุดในวันนี้ว่า เป็นบุคลากรของโรงพยาบาลเอกชนแห่งหนึ่ง ไม่ใช่บุคลากรของสถาบันบําราศนราดูรแต่อย่างใด ล่าสุดผู้ป่วยยืนยันรายดังกล่าวได้ส่งตัวเข้ารักษาที่สถาบันบําราศนาดูร
“ขอยืนยันว่าสถาบันบําราศนราดูรเป็นโรงพยาบาลที่ให้การดูแลรักษาโรคติดเชื้อโดยเฉพาะ จึงมีมาตรฐานในการดูแลผู้ติดเชื้อและบุคลากรทางการแพทย์” นายแพทย์สุวรรณชัยกล่าว
*********************************** 15 กุมภาพันธ์ 2563
รัฐบาลไทย-ข่าวทำเนียบรัฐบาล-วันฉัตรมงคล วันที่ ๔ พฤษภาคม
วันจันทร์ที่ 4 พฤษภาคม 2563
วันฉัตรมงคล วันที่ ๔ พฤษภาคม
วันฉัตรมงคล เป็นวันที่ระลึกถึง พระบาทสมเด็จพระวชิรเกล้าเจ้าอยู่หัว
ทรงพระราชพิธีบรมราชาภิเษก ขึ้นครองราชสมบัติ เป็นพระมหากษัตริย์รัชกาลที่ ๑๐ แห่งราชวงศ์จักรี
#ทรงพระเจริญ
#วันฉัตรมงคล
รัฐบาลไทย-ข่าวทำเนียบรัฐบาล-​เนปาล ยกไทยเป็นต้นแบบในการจัดการโควิด-19 พร้อมกระชับความร่วมมือทวิภาคีระหว่างกัน
วันศุกร์ที่ 12 มิถุนายน 2563
​เนปาล ยกไทยเป็นต้นแบบในการจัดการโควิด-19 พร้อมกระชับความร่วมมือทวิภาคีระหว่างกัน
​เนปาล ยกไทยเป็นต้นแบบในการจัดการโควิด-19 พร้อมกระชับความร่วมมือทวิภาคีระหว่างกัน
วันนี้ (12 มิถุนายน 2563) เวลา 13.30 น. ณ ห้องรับรอง 1 ตึกบัญชาการ 1 ทําเนียบรัฐบาล นายคเณศ ประสาท ธกาล (Mr. Ganesh Prasad Dhakal) เอกอัครราชทูตเนปาลประจําประเทศไทย เข้าเยี่ยมคารวะ นายวิษณุ เครืองาม รองนายกรัฐมนตรี ในโอกาสเข้ารับหน้าที่ สรุปสาระสําคัญการหารือ ดังนี้
รองนายกรัฐมนตรีกล่าวต้อนรับเอกอัครราชทูตเนปาลประจําประเทศไทย ชื่นชมความสัมพันธ์อันใกล้ชิดระหว่างไทยกับเนปาลที่มีมาอย่างยาวนาน พร้อมทั้งร่วมยินดีในวาระครบรอบ 60 ปีของการสถาปนาความสัมพันธ์ทางการทูตระหว่างกัน เมื่อปี 2562 ที่ผ่านมา ยืนยันรัฐบาลไทยพร้อมทํางานร่วมกับเอกอัครราชทูตฯ เพื่อสานต่อความร่วมมือและความสัมพันธ์อันดีระหว่างกัน ทั้งนี้ ขอให้เนปาลช่วยดูแลชาวไทยจํานวนมากที่เดินทางไปแสวงบุญที่เนปาลเป็นประจําทุกปี
เอกอัครราชทูตเนปาลฯ ชื่นชมความสัมพันธ์ระหว่างไทยและเนปาลที่มีความใกล้ชิด โดยเฉพาะในมิติด้านวัฒนธรรมและศาสนา พร้อมทั้งขอบคุณรัฐบาลไทยที่ให้การสนับสนุนและให้ความร่วมมือในด้านต่าง ๆ ตลอดมา ทั้งนี้ เอกอัครราชทูตฯ เห็นว่า ไทยและเนปาล มีความร่วมมือด้านการท่องเที่ยวและวัฒนธรรมที่เข้มแข็ง เนื่องจากมีนักท่องเที่ยวระหว่างกันเป็นจํานวนมาก จึงเห็นว่าเป็นโอกาสที่ดีภายหลังสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หากมีสายการบินจากไทยเปิดเที่ยวบินไปยังเมืองลุมพินีเพื่ออํานวยความสะดวกแก่ผู้ไปแสวงบุญและนักท่องเที่ยว
โอกาสนี้ ทั้งสองฝ่ายได้หารือในประเด็นความร่วมมือที่สําคัญร่วมกัน ด้านเศรษฐกิจ รองนายกรัฐมนตรีเห็นว่า ไทยและเนปาลยังสามารถเพิ่มพูนความร่วมมือระหว่างกันได้อีกมาก พร้อมทั้งสนับสนุนให้เนปาลใช้สิทธิการยกเลิกภาษีสินค้านําเข้าและโควตา (Duty Free, Quota Free-DFQF) เพื่อกระตุ้นการค้าทวิภาคีและลดปัญหาความไม่สมดุลทางการค้าระหว่างกัน ด้านวิชาการ ทั้งสองเห็นพ้องให้มีการแลกเปลี่ยนนักวิจัยและนักศึกษาระหว่างกัน พร้อมทั้งส่งเสริมความร่วมมือของสถาบันจากทั้งสองประเทศ
นอกจากนี้ ทั้งสองฝ่ายได้แลกประสบการณ์เกี่ยวกับสถานการณ์การแพร่ระบาดของโควิด-19 ร่วมกัน โดยเอกอัครราชทูตเนปาลฯ ชื่นชมการดําเนินมาตรการของไทยในการควบคุมการแพร่ระบาดของโควิด-19 เป็นที่ยอมรับ ทําให้ไทยไม่พบผู้ป่วยติดเชื้อภายในประเทศมาเป็นระยะเวลากว่า 2 สัปดาห์ ทั้งนี้ เนปาลพร้อมเรียนรู้ประสบการณ์จากไทย เพื่อนําไปปรับใช้ในประเทศ ด้านรองนายกรัฐมนตรีขอให้ทางเนปาลช่วยดูแลและอํานวยความสะดวกแก่ชาวไทยในเนปาลที่ได้รับผลกระทบจากโควิด-19 ด้วย
รัฐบาลไทย-ข่าวทำเนียบรัฐบาล-รองนรม. วิษณุฯ เป็นประธานการประชุมคณะกรรมการบูรณาการการส่งเสริมวัฒนธรรม การอ่านเพื่อสร้างสังคมแห่งการเรียนรู้ ครั้งที่ 1/2561
วันพุธที่ 14 มีนาคม 2561
รองนรม. วิษณุฯ เป็นประธานการประชุมคณะกรรมการบูรณาการการส่งเสริมวัฒนธรรม การอ่านเพื่อสร้างสังคมแห่งการเรียนรู้ ครั้งที่ 1/2561
ที่ประชุมรับทราบผลการดําเนินงานโครงการเมืองนักอ่าน ในปีงบประมาณ 2561 ให้ครอบคลุมทั่วประเทศทั้ง 77 จังหวัด
พร้อมจัดกิจกรรมส่งเสริมการอ่าน เพื่อให้ประชาชนมีนิสัยรักการอ่าน
วันนี้ (14 มี.ค. 61) เวลา 13.30 น. ณ ห้องประชุมคณะรัฐมนตรี (เดิม) สํานักเลขาธิการคณะรัฐมนตรี ทําเนียบรัฐบาล นายวิษณุ เครืองาม รองนายกรัฐมนตรี เป็นประธานการประชุมคณะกรรมการบูรณาการการส่งเสริมวัฒนธรรมการอ่านเพื่อสร้างสังคมแห่งการเรียนรู้ ครั้งที่ 1/2561 สรุปสาระสําคัญได้ดังนี้
ที่ประชุมรับทราบการดําเนินโครงการเมืองนักอ่านในปีงบประมาณ 2560 โดยกําหนดกลุ่มเป้าหมายจังหวัดนําร่อง จํานวน 36 แห่ง ซึ่งพบว่ามีการดําเนินงานส่งเสริมการอ่านให้กับประชาชนอย่างต่อเนื่อง พร้อมทั้งจัดกิจกรรมเพื่อให้สอดคล้องกับวิถีชีวีต ทําให้ประชาชนเกิดนิสัยรักการอ่าน โดยส่วนหนึ่งเกิดจากการระดมสรรพกําลังทุกภาคส่วน ร่วมกันขับเคลื่อนการดําเนินงานกระตุ้น รณรงค์ ส่งเสริม และสร้างความตระหนักให้เห็นคุณค่าของการอ่าน ดังนั้นในปีงบประมาณ 2561 จึงเห็นควรขยายผลการดําเนินงาน โครงการเมืองนักอ่านให้ครอบคลุมทั่วประเทศทั้ง 77 จังหวัด พร้อมทั้งจัดกิจกรรมส่งเสริมการอ่าน เพื่อให้ประชาชนมีนิสัยรักการอ่านอย่างทั่วถึง พร้อมเปิดโอกาสเข้าถึงการอ่านและร่วมกิจกรรมสร้างเสริมการอ่าน เพื่อสร้างสังคมแห่งการเรียนรู้ตลอดชีวิต
พร้อมกันนี้ ที่ประชุมรับทราบการประชุมสัมมนานานาชาติด้านการอ่าน International Conference Association on Literacy in Digital Era May 2018 โดยกรมส่งเสริมวัฒนธรรม กระทรวงวัฒนธรรม ร่วมกับสมาคมการอ่าน เขียน เรียนรู้แห่งประเทศไทย มูลนิธิสถาบันอนาคตศึกษาเพื่อการพัฒนา และมูลนิธิสถาบันการสร้างชาติ ได้ร่วมกันจัดการประชุมสัมมนานานาชาติด้านการอ่านเพื่อการสร้างชาติ โดยให้ผู้เข้าร่วมสัมมนาประกอบด้วย นักวิชาการ นักวิจัย คณาจารย์ และคณะนักศึกษาทั้งในและต่างประเทศ ได้มีโอกาสเเลกเปลี่ยนความคิด องค์ความรู้ ประสบการณ์ และงานวิจัยในด้านการเขียนเรียนรู้ในยุคดิจิทัล พร้อมทั้งสร้างเสริมพฤติกรรมและนิสัยรักการอ่านของคนไทยให้เข้มแข็งในทุกเพศทุกวัย พร้อมยกระดับพลังทางสติปัญญาและ ขีดความสามารถในการแข่งขันของประเทศให้เกิดความมั่นคงและยั่งยืน เทียบเท่าประเทศที่พัฒนาแล้วนําไปสู่สังคมแห่งการเรียนรู้ที่ยั่งยืน Thailand 4.0
นอกจากนี้ ที่ประชุมได้รับทราบการจัดการประชุมสัมมนานานาชาติด้านการอ่าน International Conference Association on Literacy in Digital Era May 2018 ซึ่งจัดขึ้นระหว่างวันที่ 24 - 26 พฤษภาคม 2561 ณ โรงเเรม มิราเคิล แกรนด์ กรุงเทพฯ
..................................................
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-อนุทิน ชื่นชม สธ.อุบลราชธานี ทำงานเข้มแข็ง ประชาชนไม่ขาดยา ไม่พบโรคระบาด
วันศุกร์ที่ 11 ตุลาคม 2562
อนุทิน ชื่นชม สธ.อุบลราชธานี ทํางานเข้มแข็ง ประชาชนไม่ขาดยา ไม่พบโรคระบาด
รองนายกรัฐมนตรีและรัฐมนตรีว่าการกระทรวงสาธารณสุข ติดตามงานฟื้นฟูหลังน้ําลด ที่ จ.อุบลราชธานี ชื่นชมและขอบคุณเจ้าหน้าที่สาธารณสุข อสม.ทํางานเข้มแข็ง ประชาชนไม่ขาดยา ไม่พบโรคติดต่อ ย้ําเฝ้าระวังต่อเนื่องทั้งสุขภาพกายและจิตใจ
รองนายกรัฐมนตรีและรัฐมนตรีว่าการกระทรวงสาธารณสุข ติดตามงานฟื้นฟูหลังน้ําลด ที่ จ.อุบลราชธานี ชื่นชมและขอบคุณเจ้าหน้าที่สาธารณสุข อสม.ทํางานเข้มแข็ง ประชาชนไม่ขาดยา ไม่พบโรคติดต่อ ย้ําเฝ้าระวังต่อเนื่องทั้งสุขภาพกายและจิตใจ
วันนี้ (11 ตุลาคม 2562) ที่ จ.อุบลราชธานี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ติดตามพลเอกประยุทธ์ จันทร์โอชา นายกรัฐมนตรี ลงพื้นที่ติดตามการช่วยเหลือเยียวยาผู้ประสบภัยน้ําท่วมและฟื้นฟูหลังน้ําลด ที่ศาลาประชาวารินและวัดท่ากกแห่ ต.แจระแม อ.เมืองจ.อุบลราชนี และให้สัมภาษณ์ว่า ได้สั่งการให้เปิดศูนย์ปฏิบัติการภาวะฉุกเฉิน (EOC) ที่สํานักงานสาธารณสุขจังหวัดอุบลราชธานี เป็นศูนย์ประสานการช่วยเหลือประชาชนในพื้นที่ โดยปัจจุบันยังเหลือน้ําท่วมบางพื้นที่ใน อ.เมืองและวารินชําราบ ยังมีผู้ประสบภัยในศูนย์พักพิง 5 แห่ง จํานวน 274คน
นายอนุทินกล่าวต่อว่า ในช่วงน้ําท่วม ได้จัดหน่วยปฐมพยาบาลประจําศูนย์พักพิงชั่วคราวครบทุกศูนย์ 64 หน่วย มีทีมแพทย์เคลื่อนที่ออกบริการ 318 ทีม ประชาชนรับบริการ 15,803 คน ส่วนใหญ่เป็นโรคน้ํากัดเท้า ไข้หวัด ปวดกล้ามเนื้อ ปวดศีรษะ และทําแผล โดยมีกลุ่มที่ดูแลพิเศษ 4,269 คน เป็นหญิงตั้งครรภ์ เด็กเล็ก ผู้พิการ ผู้ป่วยติดเตียง โรคเรื้อรัง และผู้สูงอายุ แจกยาช่วยเหลือผู้ประสบภัย ยาโรคน้ํากัดเท้า กลากเกลื้อน ยาทากันยุง ไม่พบปัญหาขาดยา นอกจากนี้ ได้ส่งทีมเยียวยาจิตใจ (MCATT) 221 ทีม มีจิตแพทย์ นักจิตวิทยา 1,059 คน คัดกรองกลุ่มเสี่ยง 9,728 คน พบร้อยละ 5 มีความเครียดมาก มีภาวะซึมเศร้าและมีภาวะเสี่ยงฆ่าตัวตาย 28 คน ได้ให้การดูแลใกล้ชิด ทั้งรักษาด้วยยาและเยียวยาจิตใจ ล่าสุดเมื่อวันที่ 8 ตุลาคม2562 เกิดเหตุดินถล่มได้ส่งทีมเยียวยาจิตใจเข้าไปดูแล 10 ครอบครัวที่ได้รับผลกระทบ พบเครียดและมีภาวะซึมเศร้า ส่งพบแพทย์ พร้อมติดตามดูแลต่อเนื่อง
สําหรับในช่วงหลังน้ําลด ประชาชนเริ่มกลับเข้าบ้าน EOC ได้ส่งทีมฟื้นฟูเข้าไปในทุกพื้นที่ ประกอบด้วยทีมควบคุมป้องกันโรค ฉีดพ่นยากําจัดแหล่งเพาะพันธุยุง แมลงวัน พาหะนําโรค ทีมอนามัยสิ่งแวดล้อม เข้าไปทําความสะอาดบ่อน้ํากินน้ําใช้ เติมคลอรีน ทําความสะอาดส้วมสาธารณะ วัด โรงเรียน ล้างตลาด รวมทั้ง ส่งทีมเยียวยาจิตใจลงพื้นที่ดูแลประชาชนต่อเนื่อง จนถึงปัจจุบันไม่พบปัญหาการระบาดของโรค แต่ยังคงเฝ้าระวังต่อเนื่องต่อไป ในส่วนสถานบริการในสังกัด ได้รับผลกระทบ 11 แห่งทุกแห่งเปิดบริการได้ตามปกติ ส่วนเจ้าหน้าที่สาธารณสุข และอสม.น้ําท่วมบ้านพักอาศัย 1,591 คน เบื้องต้นได้มอบเครื่องอุปโภคบริโภค เครื่องนอน และเงินช่วยเหลือ โดยทางส่วนกลางจะระดมความช่วยเหลือเพิ่มเติมจากทั่วประเทศทั่วไป
“ต้องขอขอบคุณและชื่นชมการทํางานที่เข้มแข็งของเจ้าหน้าที่สาธารณสุข และอสม. ตลอด 37 วันที่มีปัญหาน้ําท่วม ประชาชนไม่มีปัญหาขาดยา ไม่พบโรคระบาด กลุ่มซึมเศร้าเสี่ยงฆ่าตัวตายได้รับการดูแลใกล้ชิด ขอให้ทํางานต่อเนื่อง ดูแลประชาชนทั้งร่างกายและจิตใจ จนกว่าจะส่งผู้ประสบภัยคนสุดท้ายกลับเข้าบ้าน” นายอนุทินกล่าว
************************************ 11 ตุลาคม 2562
********************************
รัฐบาลไทย-ข่าวทำเนียบรัฐบาล-การชุมนุมทางการเมืองที่อนุสาวรีย์ประชาธิปไตย เมื่อ ๑๘ กรกฎาคม ๒๕๖๓
วันพฤหัสบดีที่ 6 สิงหาคม 2563
การชุมนุมทางการเมืองที่อนุสาวรีย์ประชาธิปไตย เมื่อ ๑๘ กรกฎาคม ๒๕๖๓
สรุปการตอบกระทู้ถามในการประชุมวุฒิสภา วันจันทร์ที่ ๒๐ กรกฎาคม ๒๕๖๓
เรื่อง        การชุมนุมทางการเมืองที่อนุสาวรีย์ประชาธิปไตย เมื่อ ๑๘ กรกฎาคม ๒๕๖๓
ผู้ตั้งกระทู้ถาม นายคํานูณ สิทธิสมาน
ถาม        นายกรัฐมนตรี
ผู้ตอบ       รัฐมนตรีช่วยว่าการกระทรวงกลาโหม (พลเอก ชัยชาญ ช้างมงคล)
ผู้ถาม :  นายคํานูณ สิทธิสมาน ถามกระทู้โดยสรุปดังนี้
จากเหตุการณ์การชุมนุมทางการเมืองที่อนุสาวรีย์ประชาธิปไตยของกลุ่มเยาวชน นิสิตนักศึกษา เมื่อวันที่ ๑๘ กรกฎาคม ๒๕๖๓ ที่ผ่านมาทําให้ประชาชนส่วนใหญ่ของประเทศ เกิดความรู้สึกไม่สบายใจ เนื่องจากมีการเผชิญหน้าระหว่างผู้เข้าร่วมชุมนุมกับเจ้าหน้าที่ตํารวจและมีการเผยแพร่ เหตุการณ์ที่เกิดขึ้น ในสื่อออนไลน์อย่างต่อเนื่อง อีกทั้งได้ปรากฏข้อความที่ไม่เกี่ยวข้องกับข้อเรียกร้องของผู้ร่วมชุมนุมซึ่งได้สร้างความกระทบกระเทือนจิตใจให้แก่ประชาชน
ขอเรียนถามว่า รัฐบาลมีความมั่นใจในการบริหารจัดการการชุมนุมให้มีความสงบเรียบร้อยได้หรือไม่และจะสร้างความอดทนต่อการยั่วยุให้กับเจ้าหน้าที่ตํารวจอย่างไร เมื่อเกิดการเผชิญหน้ากับผู้ชุมนุม ตลอดจนมีแนวทางในการแก้ไขปัญหาในระยะยาว และในระยะสั้นอย่างไร ไม่ให้สถานการณ์บ้านเมืองกลับไปเป็นดังเช่นปี พ.ศ. ๒๕๕๗ อีก และจะมีการสื่อสารข้อความไปยังผู้ที่มีความคิดเห็นแตกต่างอย่างไร
ผู้ตอบ :  รัฐมนตรีช่วยว่าการกระทรวงกลาโหม (พลเอก ชัยชาญ ช้างมงคล) ตอบชี้แจงกระทู้โดยสรุปดังนี้
​
พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม ผู้ได้รับมอบหมายให้ตอบกระทู้ถาม ตอบชี้แจงว่า นายกรัฐมนตรีมีความห่วงใยต่อสถานการณ์การชุมนุมที่เกิดขึ้น เนื่องจากเนื้อหาสาระและภาพกิจกรรมบางส่วนไม่เกี่ยวข้องกับข้อเรียกร้องในการชุมนุม ทําให้ประชาชนเกิดความรู้สึกไม่สบายใจ รัฐบาลได้มีการบริหารจัดการเพื่อให้การชุมนุมเป็นไปด้วยความเรียบร้อย โดยให้เจ้าหน้าที่มีความอดทนอดกลั้นต่อการยั่วยุของผู้ชุมนุม และมีการชี้แจงข้อกฎหมายว่าสิ่งใดทําได้สิ่งใดทําไม่ได้ ตลอดจนมีการสื่อสารเพื่อสร้างความเข้าใจระหว่างเจ้าหน้าที่ตํารวจกับผู้เข้าร่วมชุมนุมโดยตลอด รวมทั้งได้มอบหมายให้สํานักงานตํารวจแห่งชาติพิจารณาแนวทางในการดูแลการชุมนุมให้เป็นไปตามกฎหมาย รวมทั้ง ไม่กระทบต่อสิทธิและเสรีภาพของประชาชน และรัฐบาลได้พิจารณาข้อเรียกร้องของผู้เข้าร่วมชุมนุม จํานวน ๓ ข้อแล้ว โดยในเรื่องของการเรียกร้องให้รัฐบาลยุบสภาเป็นเรื่องทางการเมือง ซึ่งนายกรัฐมนตรีจะต้องเป็นผู้พิจารณา ในเรื่องของข้อเรียกร้องไม่ให้มีการคุกคามประชาชน ได้ให้เจ้าหน้าที่ตํารวจดําเนินการตามกรอบของกฎหมายและจะไม่ทํานอกเหนือจากหน้าที่ ในเรื่องของการแก้ไขรัฐธรรมนูญนั้นสามารถเสนอความคิดเห็นต่อคณะกรรมาธิการวิสามัญพิจารณาศึกษาปัญหาหลักเกณฑ์ และแนวทางการแก้ไขเพิ่มเติมรัฐธรรมนูญแห่งราชอาณาจักรไทย พุทธศักราช ๒๕๖๐ ที่สภาผู้แทนราษฎรตั้งขึ้นได้รัฐบาลไม่ได้ปิดกั้นต่อเสรีภาพในการชุมนุมหรือแสดงความคิดเห็นในทางการเมือง แต่ต้องอยู่ภายใต้กรอบของกฎหมาย และไม่กระทบต่อความสงบเรียบร้อยรวมทั้งต้องไม่มีการละเมิดสถาบัน
(โปรดตรวจสอบการถาม-ตอบ กระทู้ถามที่เป็นทางการ จากสํานักงานเลขาธิการวุฒิสภาอีกครั้ง)